**Javna agencija za knjigo Republike Slovenije** na podlagi Zakona o Javni agenciji za knjigo Republike Slovenije (Uradni list RS, št. 112/07, 40/12 – ZUJF in 63/13), Zakona o uresničevanju javnega interesa za kulturo (Uradni list RS, št. 77/07 – UPB, 56/08, 4/10, 20/11 in 111/13, 68/16, 61/17, 21/18 – ZnOrg, 3/22-ZDeb in 105/2022-ZZNŠPP), Pravilnika o izvedbi postopkov javnega poziva in javnega razpisa s področja knjige (Uradni list RS, št. 107/15) ter Pravilnika o strokovnih komisijah Javne agencije za knjigo Republike Slovenije (Uradni list RS, št. 62/18) **objavlja**

**Javni večletni razpis za izbor izvajalcev in sofinanciranje javnih kulturnih programov na področju BRALNE KULTURE IN LITERARNIH PRIREDITEV za obdobje 2024–2027**

**(oznaka: JR9–PROGRAM BK IN LP–2024–2027)**

**1. Naziv in sedež razpisovalca**

Javna agencija za knjigo Republike Slovenije, Metelkova 2b, 1000 Ljubljana (v nadaljevanju: JAK).

**2. Predmet in področji javnega razpisa**

Predmet javnega razpisa je izbor izvajalcev in sofinanciranje javnih kulturnih programov za obdobje 2024–2027 (štiriletno sofinanciranje javnih kulturnih programov) na podlagi določb tega razpisa in izpolnjevanja pogojev iz točke 7 in kriterijev iz točke 8, in sicer na dveh področjih:

**a) Bralna kultura (BK),**

**b) Literarne prireditve (LP).**

Podprti javni kulturni programi na področju bralne kulture in literarnih prireditev zasledujejo skupne cilje kulturne politike, ki so:

* povečanje deleža bralcev v vseh generacijskih skupinah,
* zagotavljanje visoke kakovosti literarnih festivalov,
* razvijanje občinstva, ki so mu programi namenjeni,
* visoka stopnja dostopnosti sofinanciranih programov,
* spodbujanje trajnostnega delovanja na področju kulture.

V razpisu uporabljeni in zapisani izrazi v slovnični obliki za moški spol se uporabljajo kot nevtralni.

**3. Cilji javnega razpisa**

**3.1 Bralna kultura (BK)**

JAK bo javne kulturne programe na področju bralne kulture (BK) podpirala v skladu z naslednjimi dolgoročnimi cilji in vsebinskimi usmeritvami:

* izvajanje javnih kulturnih programov za spodbujanje branja in razvoj vseživljenjskih bralnih navad pri različnih ciljnih skupinah;
* vključevanje mladih v soustvarjanje javnih kulturnih programov za spodbujanje branja;
* zagotavljanje raznolikosti pristopov za spodbujanje bralne kulture mladih z različno stopnjo bralne zmožnosti in motivacije za branje;
* izvajanje javnih kulturnih programov, ki promovirajo bralno kulturo ter razvijajo odnos uporabnikov do branja in posedovanja knjig;
* izvajanje strokovnih srečanj z namenom izobraževanja in izmenjave dobrih praks na področju bralne kulture;
* izvajanje programov, ki povezujejo različne subjekte na področju bralne kulture v Sloveniji in širše;
* spodbujanje javnih kulturnih programov na področju bralne kulture, ki vplivajo na večjo prodajo kakovostnih knjig in revij;
* podeljevanje nagrad s področja knjige, ki se navezujejo na razvoj področja bralne kulture.

**3.2 Literarne prireditve (LP)**

JAK bo javne kulturne programe na področju literarnih prireditev (LP) podpirala v skladu z naslednjimi dolgoročnimi cilji in vsebinskimi usmeritvami:

* izvajanje kakovostnih literarnih prireditev;
* razvijanje občinstev literarnih prireditev;
* vključevanje mladih v soustvarjanje javnih kulturnih programov na področju literarnih prireditev;
* izvajanje javnih kulturnih programov, ki promovirajo in uveljavljajo avtorje in literarno ustvarjalnost;
* podeljevanje nagrad s področja knjige, ki se navezujejo na razvoj področja literarnih prireditev;
* izvajanje strokovnih srečanj z namenom izobraževanja in izmenjave dobrih praks na področju literarnih prireditev;
* spodbujanje javnih programov na področju literarnih prireditev, ki vplivajo na večjo prodajo kakovostnih knjig in revij.

**4. Vsebinska opredelitev področja javnega razpisa in pomen izrazov**

**4.1** **Vsebinska opredelitev področja javnega razpisa**

Razpisni področji sta: **Bralna kultura (BK) in Literarne prireditve (LP).**

**Bralna kultura (BK)**

V okviru področja **Bralna kultura (BK)** bodo sofinancirani javni kulturni programi, ki spodbujajo branje pri različnih ciljnih skupinah, promovirajo razvoj in pomen bralne kulture ter razvijajo odnos uporabnikov do branja in posedovanja knjig in potekajo v Sloveniji in/ali zamejstvu. Sofinancirani bodo tudi javni kulturni programi, ki vključujejo podeljevanje denarnih nagrad s področja knjige in se navezujejo na bralno kulturo, in javni kulturni programi, ki izvajajo strokovna srečanja s področja bralne kulture.

Prednostne usmeritve:

* vključevanje kakovostnih in izvirnih avtorjev, avtorskih skupin ter ostalih izvajalcev;
* izvirnost in ustvarjalnost v pristopu in izvedbi,
* kontinuirano predstavljanje na referenčnih prizoriščih v slovenskem in/ali zamejskem prostoru, s poudarkom na regionalni razpršenosti,
* vključevanje mladih v soustvarjanje javnih kulturnih programov za spodbujanje branja,
* raznolikost pristopov za spodbujanje bralne kulture mladih z različno stopnjo bralne zmožnosti in motivacije za branje.

Na področju bralne kulture **ne bodo** sofinancirane novinarske konference ob izidu knjižnih del ali podelitvi nagrad s področja knjige, ustvarjalne delavnice, gledališke uprizoritve, glasbene prireditve, razstave in druge prireditve, ki ne ustrezajo ciljem in pogojem razpisa.

**Literarne prireditve (LP)**

V okviru področja **Literarne prireditve (LP)** bodo sofinancirani javni kulturni programi, ki promovirajo slovenske avtorje ter ustvarjalnost na področju leposlovja in humanistike in potekajo v Sloveniji in/ali zamejstvu. Sofinancirani bodo tudi javni kulturni programi, ki vključujejo podeljevanje denarnih nagrad s področja knjige in se navezujejo na literarne prireditve, in javni kulturni programi, ki izvajajo strokovna srečanja s področja literarnih prireditev.

Prednostne usmeritve:

* vključevanje kakovostnih in izvirnih avtorjev, avtorskih skupin ter ostalih izvajalcev,
* izvirnost in ustvarjalnost v pristopu in izvedbi,
* kontinuirano predstavljanje na referenčnih prizoriščih v slovenskem prostoru, s poudarkom na teritorialni razpršenosti,
* vključevanje mladih v soustvarjanje javnih kulturnih programov na področju literarnih prireditev.

Na področju literarnih prireditev **ne bodo** sofinancirane novinarske konference ob izidu knjižnih del ali podelitvi nagrad s področja knjige, ustvarjalne delavnice, kulturne prireditve ob državnih ali občinskih praznikih ter priložnostnih obletnicah in druge prireditve, ki ne ustrezajo ciljem in pogojem razpisa.

**4.2 Pomen izrazov**

**Javni kulturni program** (v nadaljevanju: program) je po vsebini, zasnovi in obsegu zaključena celota programskih enot, ki kontinuirano potekajo skozi vse leto, je v celoti in v svojih delih dostopen javnosti in bo izveden v obdobju od 2024 do vključno 2027. Javni kulturni program prijavitelja je sestavljen iz ene ali več programskih enot. JAK bo vsako leto preverjala usklajenost izvedenega programa s strateškim načrtom izvajalca.

**Strateški načrt** je dokument temeljne programske vizije za razpisano programsko obdobje. Dokument vsebuje analizo stanja, vizijo želene pozicije po zaključku programskega obdobja, določa cilje, predvidene ukrepe za doseganje ciljev ter izkazuje usmerjenost prijavitelja v trajno delovanje. Prijavitelj ga predstavi v prijavnem obrazcu (OBR-BK/OBR-LP).

**Programska enota (PE)** je del programa, ki je po vsebini, zasnovi in obsegu zaključena celota in je v celoti dostopna javnosti. Programska enota je sestavljena iz dogodkov.

**Dogodek** je konkretna programska aktivnost, enovita prireditev v kraju in času.

**Soorganizacija** je sodelovanje več organizacij ali izvajalcev v pripravi in izvedbi javnega kulturnega programa, pri čemer morajo biti iz dokumentacije o sodelovanju razvidna razmerja, delitev stroškov itd. med prijaviteljem in drugimi soorganizatorji programa. Odgovornost za izvedbo programa vedno nosi prijavitelj programa.

**Nefinančni vložki** javnega kulturnega programa so vložki, ki ne potekajo kot finančni transfer preko računa prijavitelja programa (prostovoljstvo, »in-kind vložki«, sodelovanje z materialno-tehničnimi sredstvi, neposredni finančni vložki soorganizatorjev, ki niso strošek prijavitelja ipd.), zato se ne obravnavajo kot finančni odhodek prijavitelja, se pa lahko ovrednotijo na strani prihodkov.

**Prostovoljsko delo** je delo, ki ga posameznik po svoji svobodni volji in brez pričakovanja plačila ali neposrednih ali posrednih materialnih koristi zase opravlja v dobro drugih ali v splošno korist in se izvaja skladno z določbami Zakona o prostovoljstvu (Uradni list RS, št. 10/11, 16/11 – popr. in 82/15).

**Izvajalec javnega kulturnega programa** je skladno z določili 58. člena ZUJIK pravna oseba, katere dejavnost je po kvaliteti ali po pomenu primerljiva s kulturno dejavnostjo javnih zavodov z njegovega delovnega področja; pravna oseba, katere dejavnost se praviloma ne zagotavlja v javnih zavodih, njegov kulturni program pa je v javnem interesu. Izvajalec programa je odgovorni nosilec programa ter poslovno in programsko predstavlja kulturno organizacijo.

**Upravičene osebe** so pravne osebe zasebnega prava, registrirane za izvajanje dejavnosti na področju kulture ter posredovanje kulturnih dobrin v Sloveniji, ki že delujejo na področju razpisa in izpolnjujejo splošne in posebne pogoje za sodelovanje na razpisu. Glede na osnovno dejavnost niso izobraževalne, znanstvene ali vzgojno-izobraževalne institucije oziroma so organizacije, katerih temeljni namen za ustanovitev je opravljanje kulturno-umetniških dejavnosti ter posredovanje kulturnih dobrin v Sloveniji in/ali zamejstvu.

**5. Okvirna vrednost javnega razpisa, obdobje sofinanciranja, izvedba postopkov večletnega sofinanciranja, obdobje za porabo sredstev ter sprememba, prekinitev ali odstop od sofinanciranja**

**5.1 Okvirna vrednost javnega razpisa, obdobje sofinanciranja in obdobje za porabo sredstev**

Na tem javnem razpisu izbrani prijavitelji bodo dodeljena sredstva prejeli za sofinanciranje javnega kulturnega programa, izvedenega v letih **2024, 2025, 2026 in 2027**.

Višina sredstev za sofinancirane javne kulturne programe bo določena za vsako leto posebej, in sicer:

- za leto 2024 z odločbo na javnem razpisu JR9–PROGRAM BK IN LP–2024–2027,

- za leta 2025, 2026 in 2027 s posamično letno odločbo in pogodbo po izvedenih letnih pozivih JAK k oddaji vsebinskega in finančnega načrta za posamično prihajajoče leto.

**Okvirna vrednost javnega razpisa JR9–PROGRAM BK IN LP–2024–2027 za leto 2024 znaša 512.000 EUR.**

Obseg sredstev, ki ga bo JAK namenila za sofinanciranje na tem javnem razpisu izbranih javnih kulturnih programov po posamičnih letih 2024, 2025, 2026 in 2027, bo določen po prejemu vsakoletne odločbe o sofinanciranju programa dela JAK s strani ministrstva, pristojnega za kulturo za posamično leto. JAK bo po prejemu odločbe ministrstva, pristojnega za kulturo, o sofinanciranju programa dela JAK za posamično leto v obdobju 2024–2027, skladno s predpisi, izbranim prijaviteljem na javnem razpisu JR9–PROGRAM BK IN LP–2024–2027, izdala in vročila letne odločbe, v katerih bo določen tudi letni obseg sredstev za sofinanciranje izbranega javnega kulturnega programa v obdobju 2024–2027 in sklenila z njimi letne pogodbe.

Sredstva, dodeljena v okviru tega razpisa, morajo biti porabljena v obdobju 2024–2027 oz. v plačilnih rokih, kot jih bo določal veljavni zakon o izvrševanju proračuna Republike Slovenije ter pogodba o sofinanciranju izbranega javnega kulturnega programa.

JAK si pridržuje pravico, da ne razdeli vseh okvirno določenih sredstev tega javnega razpisa.

**5.2 Izvedba postopkov večletnega sofinanciranja**

JAK bo v prvi fazi izvedbe javnega razpisa JR9–PROGRAM BK IN LP–2024–2027 preverila izpolnjevanje splošnih in posebnih razpisnih pogojev, v drugi fazi bo pristojna strokovna komisija vloge prijaviteljev ovrednotila po razpisnih kriterijih, na podlagi česar bo JAK izdala odločbe o sprejetju javnih kulturnih programov v sofinanciranje za obdobje 2024–2027 in sofinanciranje v letu 2024 ter z izbranimi izvajalci javnih kulturnih programov sklenila pogodbe za leto 2024.

Izbrani izvajalci, s katerimi bodo v letu 2024 s strani JAK sklenjene pogodbe za izbor javnih kulturnih programov v sofinanciranje za obdobje 2024–2027 in sofinanciranje javnih kulturnih programov v letu 2024, bodo v nadaljevanju postopka razpisa JR9–PROGRAM BK IN LP–2024–2027 s strani JAK pozvani k predložitvi vsebinskega in finančnega načrta za izvajanje javnega kulturnega programa v prihodnjem letu, tj. za posamično leto (2025, 2026 in 2027). JAK bo preverila upravičenost prijavljenih javnih kulturnih programov za posamično leto na podlagi razpisnih pogojev JR9–PROGRAM BK IN LP–2024–2027, nato bo pristojna strokovna komisija letne vloge (2025, 2026 in 2027) izvajalcev sprejetih javnih kulturnih programov za obdobje 2024–2027 ovrednotila po razpisnih kriterijih, na podlagi česar bo JAK izdala posamične letne odločbe o sprejetju javnih kulturnih programov v sofinanciranje za posamično leto (2025, 2026, 2027) ter z izbranimi izvajalci javnih kulturnih programov sklenila posamično letno pogodbo (2025, 2026 in 2027).

Višina letnih sredstev bo izvajalcem, sprejetih javnih kulturnih programov za obdobje 2024–2027, določena v letni odločbi in pogodbi (2024, 2025, 2026 in 2027), in sicer na podlagi:

* pravočasne in popolno oddane prijave javnega kulturnega programa za posamično leto,
* vsakoletnega preverjanja izpolnjevanja pogojev javnega razpisa JR9–PROGRAM BK IN LP–2024–2027,
* pregleda in potrditve realizacije letne pogodbe izvajalca javnega kulturnega programa s strani pristojne strokovne službe JAK(v obrazcu končnega vsebinskega in finančnega poročila),
* vrednotenja javnih kulturnih programov na letni ravni s strani pristojne strokovne komisije,
* obsega sredstev, namenjenih razpisu s strani JAK, v posamičnem proračunskem letu.

**5.3 Sprememba, prekinitev** **ali odstop od sofinanciranja****, vračilo javnih sredstev**

Izvajalec mora vse obdobje trajanja razpisa (2024–2027) izpolnjevati splošne in posebne pogoje razpisa ter uspešno zaključiti letno izvedbo javnega kulturnega programa.

V primeru objektivnih sprememb, ki vplivajo na pogodbeno razmerje, bodo lahko z izvajalcem sklenjena usklajevanja s pristojno službo JAK (manjše spremembe – do 30 % zmanjšanje vsebinskega ali finančnega obsega) ali s pristojno strokovno komisijo in z dodatki k pogodbi (večje spremembe – nad 30 % zmanjšanje vsebinskega ali finančnega obsega), kjer bo lahko določen dokončen obseg javnega kulturnega programa in dokončna višina sredstev v posamičnem letu ter opredeljene morebitne druge spremembe, vezane na izvedbo javnega kulturnega programa.

V kolikor izvajalec prekine ali odstopi od izvajanja javnega kulturnega programa v posamičnem letu, je njegova prekinitev oz. njegov odstop dokončen in v prihodnjem letu ni upravičen do sofinanciranja s strani JAK.

Izvajalec mora vrniti ustrezen delež javnih sredstev, za katera ne more dokazati, da jih je namensko uporabil v času, ko je izvajal sofinanciran javni kulturni program v skladu s tem javnim razpisom in veljavnimi zakonskimi predpisi.

**5.3.1 Izvajanje, dodajanje ali krčenje programskih enot (PE)**

Prijavitelj javnega kulturnega programa zagotavlja izvajanje prijavljenih programskih enot (PE) za celotno razpisno obdobje 2024–2027. Dodajanje novih programskih enot (PE) v tem obdobju ni možno. Krčenje programskih enot (PE) je možno le v izjemnih primerih, zaradi objektivnih razlogov, ki jih na podlagi pisnega zaprosila prijavitelja/izvajalca prouči in odobri strokovna služba JAK v sodelovanju s pristojno strokovno komisijo. V tem primeru lahko prijavitelj/izvajalec nadaljuje z izvajanjem javnega kulturnega programa preostalih programskih enot (PE), v kolikor še ustreza pogojem razpisa.

**5.3.2 Nadzor, zmanjšanje obsega sredstev, tveganja**

Če JAK na podlagi rednega ali izrednega nadzora sofinanciranega javnega kulturnega programa ugotovi, da izbrani program v celoti ali delno ni bil izveden, da je bila izvedba programa neskladna s prijavo ali pogodbo, pomanjkljiva ali na neustrezni ravni, da se dejanski stroški programa razlikujejo od navedenih v prijavni dokumentaciji oziroma sklenjeni pogodbi o sofinanciranju programa, ali da prijavitelj ni upošteval v pogodbi določenih drugih obveznosti, JAK zahteva delno ali celotno vračilo že izplačanih sredstev z zakonitimi obrestmi, pri čemer nemudoma prekine sofinanciranje na javnem razpisu JR9–PROGRAM BK IN LP–2024–2027 izbranega programa.

Če se v času izvedbe postopkov tega javnega razpisa obseg sredstev, ki je v državnem proračunu namenjen za sofinanciranje JAK, zmanjša do takšne mere, da ne zagotavlja izpolnitve ciljev razpisa, lahko JAK postopek razpisa ustavi, v primeru že izdanih odločb izda nadomestne odločbe, s katerimi ustrezno spremeni odločitev o sofinanciranju javnih kulturnih programov oziroma spremeni ali prekine že sklenjene pogodbe o sofinanciranju javnih kulturnih programov.

Vsa tveganja pri izvajanju javnega kulturnega programa pred izdajo odločbe in podpisom pogodbe o sofinanciranju izbranega javnega kulturnega programa nosi njegov prijavitelj/izvajalec.

**6. Upravičeni stroški,** **pomen izrazov stroškov, finančna uravnoteženost in celotna vrednost prijavljenega javnega kulturnega programa**

Prijava mora vključevati načrtovano finančno konstrukcijo javnega kulturnega programa prijavitelja, ki prikazuje vse prihodke in odhodke, nujno potrebne za izvedbo prijavljenega programa. Predstavljena finančna konstrukcija mora biti uravnotežena (prihodki = odhodki) in dovolj podrobna, da omogoča identifikacijo, spremljavo in nadzor prijavljenega programa.

Upravičeni stroški za sofinanciranje s strani JAK so tisti stroški, ki:

* izhajajo iz predmeta pogodbe,
* so nujno potrebni za kakovostno izvedbo (so)financiranega javnega kulturnega programa in so vezani na izvedbo programa,
* nastanejo izključno za namen realizacije (so)financiranega javnega kulturnega programa in se lahko v celoti pripišejo temu programu,
* so opredeljeni v prijavi prijavitelja,
* so razumni in utemeljeni ter skladni z načeli dobrega finančnega poslovanja, zlasti glede cenovne primernosti in stroškovne učinkovitosti,
* so dejansko nastali prijavitelju/izvajalcu,
* temeljijo na verodostojnih knjigovodskih in drugih listinah, so evidentirani na računih prijavitelja/izvajalca v skladu z veljavnimi računovodskimi načeli in so opredeljeni v skladu z zahtevami obstoječe zakonodaje,
* so izkazani s preverljivimi dokazili (računi, pogodbe, potrdila o izvedenih plačilih in druga obračunska dokumentacija),
* niso in ne bodo sočasno financirani od drugih sofinancerjev javnega kulturnega programa (dvojno financiranje).

Donacije, druge nefinančne prihodke in nefinančne vložke soorganizatorjev, ki povečujejo skupno vrednost javnega kulturnega programa, je potrebno napovedati v prijavi.

Kot upravičeni stroški se priznajo vrednosti stroškov, izkazane na računu, vendar brez obračunanega davka na dodano vrednost (DDV). Upošteva se neto vrednost računa, razen v primeru, ko prijavitelj ne more odbiti celotnega DDV. V tem primeru se kot strošek prizna tudi del DDV, ki si ga prijavitelj ne more povrniti (Zakon o davku na dodano vrednost, Uradni list RS, št. 13/11 in nasl.).

JAK v letu 2024 sofinancira le upravičene stroške, ki so nastali od 1. 1. 2024 dalje, razen stroškov odkupa avtorskih pravic v sklopu prijavljenega javnega kulturnega programa. Za leto 2025 bo JAK sofinancirala le upravičene stroške, ki so nastali od 1. 1. 2025 dalje, za leto 2026 stroške, ki bodo nastali od 1. 1. 2026 dalje in za leto 2027 le stroške, ki bodo nastali od 1. 1. 2027 dalje, razen stroškov odkupa avtorskih pravic prijavljenega programa, ki so nastali pred temi datumi.

Če bo JAK ugotovila, da je upravičenec prejel sredstva oziroma so mu bila odobrena za isti program in isti namen tudi iz drugih virov, se pogodba o sofinanciranju razdre, JAK pa od prijavitelja zahteva povrnitev vseh neupravičeno prejetih sredstev s pripadajočimi obrestmi od dneva nakazila do dneva vračila sredstev.

Prijavitelj javnega kulturnega programa, ki bo izbran v sofinanciranje, in s katerim bo sklenjena pogodba o financiranju in izvedbi programa, bo moral vse upravičene stroške, ki jih bo uveljavljal v okviru zahtevka za izplačilo in končnega vsebinskega in finančnega poročila, izkazati z dokazili o nastanku stroška in dokazili o plačilu stroška (potrdila o izvedenih plačilih).

**6.1 Upravičeni stroški na področju Bralna kultura (BK) in Literarne prireditve (LP), dokazila in potrdila o upravičenih stroških, neupravičeni stroški**

**6.1.1 Upravičeni stroški na področju Bralna kultura (BK) in Literarne prireditve (LP)**

sklop A: **programsko-materialni stroški** (stroški nastopajočih in stroški promocije programa; stroški avtorskega dela za avtorje, moderatorje, prevajalce, urednike, lektorje, potni stroški in nastanitev nastopajočih, oglaševanje in tiskovine, reprezentanca, nakup opreme, ki je izključno povezana z izvajanjem programa ipd.);

sklop B: **splošni stroški delovanja** (najemnine prostorov, varovanje, računovodstvo, pisarniški material, ogrevanje, elektrika, voda, telefon ipd.)

sklop C: **stroški dela zaposlenih** **in/ali strokovnih pogodbenih delavcev** (plače, plačila po pogodbi ipd.)

Sklopa B in C skupaj ne smeta presegati petdeset (50) odstotkov (%) skupne vrednosti upravičenih stroškov.

Stroški reprezentance (pogostitve, sprejemi ipd.) so upravičeni le delno in se lahko uveljavljajo v vrednosti največ pet (5) odstotkov (%) dodeljene subvencije posamične programske enote (PE).

Sofinanciranje nagrad s področja knjige:

JAK bo v okviru razpisa sofinancirala denarne nagrade s področja knjige (npr. stanovske nagrade, literarne in humanistične nagrade, nagrade za spodbujanje bralne kulture) in dogodke, prijavljene v okviru posamične programske enote (PE), ki vključujejo izplačilo denarne nagrade prejemniku nagrade. Stroški zgolj listinskih ali drugih nagrad (npr. umetniški kipci, slike...) se štejejo za upravičen strošek le v primeru, da so povezani z izplačilom denarne nagrade nagrajencu (npr. denarna nagrada + listina).

**6.1.2 Dokazila o nastanku upravičenih stroškov**

Kot dokazila o nastanku upravičenega stroška je potrebno priložiti:

* **pri stroških avtorskega dela**: seznam ter kopije sklenjenih avtorskih ali drugih pogodb,
* pri stroških drugih storitev, ki so neposredno povezane s programom (**programsko-materialni stroški, splošni stroški delovanja)**: kopije računov ali pogodb, iz katerih je jasno razviden namen stroška,
* **pri** **stroških dela zaposlenih** **in/ali strokovnih pogodbenih delavcev:** poimenski seznam zaposlenih in/ali strokovnih pogodbenih delavcev v povezavi z uveljavljanjem stroška dela s sofinanciranim programom ter navesti ustrezen delež ali višino uveljavljanja takega stroška.

**6.1.3 Potrdila o plačilu upravičenih stroškov**

Kot potrdila o izvedenih plačilih štejejo:

* **pri** **stroških dela zaposlenih** **in/ali strokovnih pogodbenih delavcev:** izpiski bančnih transakcijskih računov, iz katerih so razvidna nakazila plač zaposlenim in/ali plačila strokovnim pogodbenim delavcem, ter potrdila o plačilu davkov in prispevkov,
* pri stroških drugih storitev, ki so neposredno povezane s programom (**programsko-materialni stroški splošni stroški delovanja**):izpiski bančnih transakcijskih računov, iz katerih so razvidna plačila računov in nakazila avtorskih honorarjev skupaj z davki in prispevki ter druga ustrezna potrdila o izvedenih plačilih.

Za vsak strošek, pri katerem JAK ob pregledu zahtevka za izplačilo ne najde neposredne povezave med nastankom stroška in izvedbo programa, oziroma če ugotovi, da nastali strošek ni povezan z izvedbo programa ne glede na to, ali ta dejansko obstaja, lahko JAK od prejemnika sredstev zahteva dodatna pojasnila ali izjave, ki dokazujejo nastanek stroška za izvedbo programa.

**6.1.4 Neupravičeni stroški:**

* nakup opreme, ki ni povezana z izvajanjem programa,
* stroški investicij infrastrukture izvajalca programa,
* alkoholne pijače, tobačni izdelki.

**6.2 Pomen izrazov stroškov**

**Programsko-materialni stroški** so stroški, nastali z izvedbo posamičnega programa, vključno z avtorskimi honorarji in stroški za redno strokovno pogodbeno sodelovanje. Redno strokovno pogodbeno sodelovanje presega čas trajanja posamične programske enote oziroma izkazuje vezanost na izvajanje programa kot celote.

**Splošni stroški delovanja** so stroški delovanja izvajalca programa, ki se jih ne da vezati le na izvedbo programa (npr. najemnine prostorov, varovanje, računovodstvo, pisarniški material, ogrevanje, elektrika, voda, telefon …) in so nujni za izvajanje programa, ki je podprt v okviru razpisa. Izvajalci niso upravičeni do stroškov investicijskega vzdrževanja.

**Stroški nakupa opreme** so stroški, nastali za nakup opreme, ki so nujno potrebni za izvedbo programa.

**Stroški dela** **zaposlenih** **in/ali strokovnih pogodbenih delavcev** so stroški, nastali z izplačilom dohodka osebam, ki imajo z izvajalcem programa sklenjeno delovno razmerje na podlagi pogodbe o zaposlitvi in/ali pogodbo o strokovnem delu za najmanj šest (6) mesecev.

**6.3 Finančna uravnoteženost in celotna vrednost javnega kulturnega programa**

**Finančna uravnoteženost** programa pomeni uravnoteženost upravičenih stroškov programa z njegovim obsegom in vsebino zlasti glede cenovne primernosti in stroškovne učinkovitosti.

**Celotna vrednost programa** obsega vse načrtovane odhodke:

* upravičeni stroški – sklop A, sklop B, sklop C,
* neupravičeni/drugi stroški – sklop D.

**7. Pogoji za sodelovanje na javnem razpisu JR12–PROGRAM BK IN LP–2020–2023**

**7.1 Splošni pogoji – obe razpisni področji (BK in LP)**

Prijavitelji morajo izpolnjevati naslednje splošne pogoje:

* da so pravna oseba zasebnega prava, ki je najmanj tri (3) leta registrirana za izvajanje dejavnosti na področju kulture v Sloveniji ali zamejstvu, razen v primeru, ko novoustanovljena pravna oseba zasebnega prava nadaljuje z izvajanjem uveljavljenega javnega kulturnega programa, ki ga je v obdobju 2020–2023 že sofinancirala JAK;
* da imajo kontinuirano vsaj enega redno zaposlenega strokovnega delavca (Priloga 2: dokazilo – priložena kopija pogodbe o delu ali zaposlitvi, veljavna na datum prijave na razpis) oziroma imajo najmanj enega (1) rednega strokovnega pogodbenega sodelavca (Priloga 2: dokazilo – priložena kopija pogodbe za najmanj šest (6) mesecev, veljavna na datum prijave na razpis);
* da v primeru, ko so bili izbrani v sofinanciranje na razpisih Ministrstva za kulturo RS, drugih ministrstev, Javne agencije za znanstvenoraziskovalno in inovacijsko dejavnost RS, lokalnih skupnosti, na razpisih EU in Traduki, na tem razpisu ne morejo biti sofinancirani z istimi upravičenimi stroški – prepoved dvojnega financiranja istih stroškov;
* da imajo izpolnjene vse pogodbene obveznosti oziroma urejena medsebojna razmerja z JAK, v kolikor so v obdobju 2020–2023/2022–2023 že sodelovali z JAK na naslednjih razpisih: JR12–PROGRAM BK in LP–2020–2023 in JR3–KNJIGA–2022–2023, področje BK ali/in LP (podlaga ugotovitev izpolnjevanja pogodbenih obveznosti je dokumentacija JAK); ta pogoj ne velja za nove prijavitelje;
* da za isti javni kulturni program (v celoti ali delu) poda vlogo le en prijavitelj;
* da se z istim javnim kulturnim programom (v celoti ali delu) na razpis prijavljajo samo enkrat;
* da pri prijavi upoštevajo cilje posamičnih razpisnih področij, skladno s 3. točko besedila razpisa in vsebinske opredelitve posamičnih razpisnih področij, skladno s 4. točko besedila razpisa;
* da je vlogo podala upravičena oseba, da je bila vloga oddana pravočasno in skladno z navodilom o oddaji vloge iz 10., 11. in 13. točke besedila tega razpisa;
* da je vloga v celoti napisana v slovenskem jeziku, vključno z vsemi naslovi prijavljenih programskih enot (PE).

Prijavitelj poda izjavo o izpolnjevanju splošnih pogojev v predpisanem prijavnem obrazcu. Če JAK naknadno zahteva izvirnike potrdil o izpolnjevanju splošnih pogojev po posamičnih alinejah, jih mora prijavitelj dostaviti v zahtevanem roku.

**7.2 Posebni pogoji**

**7.2.1 Posebni pogoji za področje Bralna kultura (BK)**

Prijavitelji na področju Bralna kultura morajo ob splošnih izpolnjevati tudi naslednje posebne pogoje:

* da so v obdobju 2020–2023 organizirali vsaj tri (3) javnosti dostopne programske enote/projekte na področju bralne kulture v Sloveniji in/ali zamejstvu, vsako leto v tem obdobju najmanj eno (1), razen izjeme, določene v prvi alineji 7.1 točke besedila tega razpisa;
* da za obdobje 2024–2027 prijavljajo izvedbo vsebinsko zaokroženega javnega kulturnega programa v Sloveniji in/ali zamejstvu, ki letno vključuje najmanj eno (1) programsko enoto z najmanj šestimi (6) dogodki;
* da pri finančni opredelitvi stroškov javnega kulturnega programa upoštevajo določila o najnižjih avtorskih honorarjih iz točke 7.3 besedila tega razpisa in stroške avtorskih honorarjev navajajo številčno natančno (npr. 6 x 150 EUR) ali poimensko;
* da najvišja zaprošena vsota za upravičene stroške za vse programske enote (PE) skupaj na letni ravni ne presega sedemdeset (70) odstotkov (%) celotne vrednosti prijavljenega programa in obenem:
* v 2024 ne presega 50.000 EUR,
  + - * + v letih 2025, 2026 in 2027 pa ne presega predvidoma 60.000 EUR.

Prijavitelj poda izjavo o izpolnjevanju posebnih pogojev v predpisanem prijavnem obrazcu. Če JAK naknadno zahteva izvirnike potrdil o izpolnjevanju posebnih pogojev po posamičnih alinejah, jih mora prijavitelj dostaviti v zahtevanem roku.

**7.2.2 Posebni pogoji za področje Literarne prireditve (LP)**

Prijavitelji na področju Literarne prireditve morajo ob splošnih izpolnjevati tudi naslednje posebne pogoje:

* da so v obdobju 2020–2023 organizirali vsaj tri (3) javnosti dostopne programske enote/projekte na področju literarnih prireditev v Sloveniji in/ali zamejstvu, vsako leto v tem obdobju najmanj eno (1), razen izjeme, določene v prvi alineji 7.1 točke besedila tega razpisa;
* da za obdobje 2024–2027 prijavljajo izvedbo vsebinsko zaokroženega javnega kulturnega programa v Sloveniji in/ali zamejstvu, ki bo letno vključeval najmanj eno (1) programsko enoto z najmanj desetimi (10) dogodki;
* da pri financiranju stroškov kulturnega programa upoštevajo določila o najnižjih avtorskih honorarjih iz točke 7.3 besedila tega razpisa;
* da pri finančni opredelitvi stroškov javnega kulturnega programa upoštevajo določila o najnižjih avtorskih honorarjih iz točke 7.3 besedila tega razpisa in stroške avtorskih honorarjev navajajo številčno natančno (npr. 6 x 150 EUR) ali poimensko;
* da najvišja zaprošena vsota za upravičene stroške za vse programske enote (PE) skupaj na letni ravni ne presega sedemdeset (70) odstotkov (%) celotne vrednosti prijavljenega programa in obenem pa ne presega 120.000 EUR.

Prijavitelj poda izjavo o izpolnjevanju posebnih pogojev v predpisanem prijavnem obrazcu. Če JAK naknadno zahteva izvirnike potrdil o izpolnjevanju posebnih pogojev po posamičnih alinejah, jih mora prijavitelj dostaviti v zahtevanem roku.

**7.3 Določitev najnižjih izplačanih avtorskih honorarjev pri izvedbi sofinanciranega kulturnega programa**

Prijavitelj mora pri načrtovanju in izvedbi javnega kulturnega programa na področju Bralna kultura in Literarne prireditve v obdobju 2024–2027 upoštevati naslednje izhodiščne vrednosti:

* da bo za nastop avtorja izplačal avtorski honorar v višini najmanj 150 EUR bruto, če pa v okviru enega dogodka nastopijo trije (3) ali več avtorjev hkrati, se lahko izhodiščni avtorski honorar za posamičnega avtorja zniža za največ 30 odstotkov, enako velja tudi za primer, če nastop avtorja traja manj kot 20 minut.

**8. Kriteriji in merila za ocenjevanje vlog**

**8.1 Področje Bralna kultura (BK)**

|  |  |  |
| --- | --- | --- |
|  | **Kriteriji in merila** | **Točke** |
| 1. **REFERENCE PRIJAVITELJA IN USTVARJALCEV** | | |
| **1a** | Reference prijavitelja (opis in predstavitev prijavitelja s poudarkom na obdobju 2020–2023, ki vključuje: kakovost, odmevnost, obiskanost in izvedbo promocijskih dejavnostih pri doslej izvedenih aktivnostih na področju BK, s poudarkom na promociji in odmevnosti vključenih avtorjev in strokovnjakov v program BK)  *Merila: vrhunske reference: 5 točk, povprečne reference: 3–4 točke, osnovne reference: 0–2 točki* | 5 |
| **1b** | Reference vključenih avtorjev in strokovnjakov (prepoznavnost, uveljavljenost in vključenost avtorjev/strokovnjakov v aktivnosti na področju spodbujanja bralne kulture/izobraževanja, sodelovanje na nacionalnih, regionalnih, lokalnih referenčnih dogodkih s področja BK)  *Merila: vrhunske reference: 5 točk, povprečne reference: 3–4 točke, osnovne reference: 0–2 točki* | 5 |
| **1c** | **Prednostni kriterij: pravočasnost in natančnost izvedenih aktivnosti v skladu z določili pogodbe v preteklem sofinanciranem obdobju** (programi: 2020–2023, projekti 2022–2023)  *Merila: pretekli (sofinancirani) prijavitelji: uspešno sodelovanje: 1 točka,*  *pretekli (sofinancirani) prijavitelji: manj- ali neuspešno sodelovanje: 0 točk, novi prijavitelji: 0 točk* | 1 |
| 1. **VSEBINSKA ZAOKROŽENOST IN KAKOVOST PRIJAVLJENEGA PROGRAMA** | | |
| **2a** | Vsebinska zaokroženost in kakovost prijavljenega programa (inovativen in celosten program, pomemben za razvoj področja BK glede na opredeljene cilje in namen, navedeno v razpisu. Izkazuje kakovosten strokovni pristop in osredotočenost na ciljne skupine. Njegovi učinki so zastavljeni jasno, sledijo visokim standardom, so uresničljivi in merljivi. Program BK je pomemben za obogatitev ponudbe in uporabniške izkušnje za določeno in opredeljeno ciljno skupino in za razvoj bralne kulture v Sloveniji in/ali zamejstvu.)  *Merila: vrhunska kakovost: 8–10 točk, povprečna kakovost: 4–7 točk, osnovna kakovost: 0–3 točke* | 10 |
| **2b** | Organizacijska in produkcijska zahtevnost prijavljenega programa (število sodelujočih, prostor izvedbe, priprave na izvedbo, čas priprave, kadrovski in materialni pogoji za izvedbo)  *Merila: vrhunska organizacija in zahtevnost: 5 točk, povprečna organizacija in zahtevnost: 3–4 točke, osnovna organizacija in zahtevnost: 0–2 točki* | 5 |
| 1. **DOSTOPNOST PRIJAVLJENEGA PROGRAMA** | | |
| **3a** | Akcijski načrt promocijskih aktivnosti za informiranje javnosti, opredelitev ciljnih skupin in orodij za njihovo doseganje, zagotavljanje visoke dostopnosti programa BK, vključevanje in povezovanje z drugimi deležniki na področju ter inovativnost pri izvedbi promocijskih aktivnosti  *Merila: vrhunski načrt, opredeljenost ciljnih skupin, dostopnost in inovativnost: 8–10 točk, povprečen načrt, opredeljenost ciljnih skupin, dostopnost in inovativnost: 4–7 točk, osnovni načrt, opredeljenost ciljnih skupin, dostopnost in inovativnost: 0–3 točke* | 10 |
| **3b** | Prednostni kriterij: interaktivnost prijavljenega programa (raznolikost pristopov za spodbujanje bralne kulture sodobnega, zlasti pa mladega bralca/udeleženca)  *Merila: izkazana interaktivnost: 1 točka, interaktivnost ni izkazana: 0 točk* | 1 |
| **3c** | Prednostni kriterij: vključevanje mladih v soustvarjanje javnih kulturnih programov za spodbujanje branja in medgeneracijsko sodelovanje  *Merila: vključenost mladih: 1 točka, medgeneracijsko sodelovanje: 1 točka,*  *ni vključenosti: 0 točk* | 2 |
| 1. FINANČNA OVREDNOTENOST PRIJAVLJENEGA PROGRAMA | | |
| **4a** | Natančna razdelanost finančne strukture prijavljenega programa (materialni stroški, avtorski honorarji, potni stroški, stroški nočitev, stroški koproducentov), prihodki in odhodki so uravnoteženi in jasno zapisani/utemeljeni, uresničljivost prijavljenega programa  *Merila: natančno finančno ovrednoten program: 8–10 točk, povprečno finančno ovrednoten program: 4–7 točk, osnovno finančno ovrednoten program: 0–3 točke* | 10 |
| **4b** | Prednostni kriterij: stopnja predvidene finančne soudeležbe prijavitelja z lastnimi in drugimi pridobljenimi sredstvi (razen predvidenih sredstev JAK, odstotek od celote upravičenih stroškov A+B+C)  *Merila: manjša stopnja soudeležbe (31–40 %): 0 točk; višja stopnja soudeležbe (nad 40 %): 1 točka* | 1 |
|  | **Največje možno število točk** | **50** |

**8.2 Področje Literarne prireditve (LP)**

|  |  |  |
| --- | --- | --- |
|  | **Kriteriji in merila** | **Točke** |
| 1. **REFERENCE PRIJAVITELJA IN USTVARJALCEV** | | |
| **1a** | Reference prijavitelja (opis in predstavitev prijavitelja s poudarkom na obdobju 2020–2023, ki vključuje: kakovost, odmevnost, obiskanost in izvedba promocijskih dejavnostih pri doslej izvedenih aktivnostih na področju LP, s poudarkom na promociji in odmevnosti vključenih avtorjev in strokovnjakov v program LP)  *Merila: vrhunske reference: 5 točk, povprečne reference: 3–4 točke, osnovne reference: 0–2 točki* | 5 |
| **1b** | Reference vključenih avtorjev in strokovnjakov (prepoznavnost, uveljavljenost in vključenost avtorjev/strokovnjakov v aktivnosti izvajanja literarnih prireditev, sodelovanje na nacionalnih, regionalnih, lokalnih referenčnih dogodkih s področja LP)  *Merila: vrhunske reference: 5 točk, povprečne reference: 3–4 točke,*  *osnovne reference: 0–2 točki* | 5 |
| **1c** | Prednostni kriterij: pravočasnost in natančnost izvedenih aktivnosti v skladu z določili pogodbe v preteklem sofinanciranem obdobju (programi: 2020–2023, projekti 2022-2023)  *Merila: pretekli (sofinancirani) prijavitelji: uspešno sodelovanje: 1 točka,*  *pretekli (sofinancirani) prijavitelji: manj- ali neuspešno sodelovanje: 0 točk, novi prijavitelji: 0 točk* | 1 |
| 1. **VSEBINSKA ZAOKROŽENOST IN KAKOVOST PRIJAVLJENEGA PROGRAMA** | | |
| **2a** | Vsebinska zaokroženost in kakovost prijavljenega programa (inovativen in celosten program, pomemben za razvoj področja LP glede na opredeljene cilje in namen, navedeno v razpisu. Izkazuje kakovosten strokovni pristop in osredotočenost na ciljne skupine. Njegovi učinki so zastavljeni jasno, sledijo visokim standardom, so uresničljivi in merljivi. Program je pomemben za obogatitev in razvoj slovenske literarne ustvarjalnosti in uveljavljanje avtorjev, ki delujejo na področju literature in humanistike v Sloveniji in/ali zamejstvu ter razvija občinstvo.)  *Merila: vrhunska kakovost: 8–10 točk, povprečna kakovost: 4–7 točk, osnovna kakovost: 0–3 točke* | 10 |
| **2b** | Organizacijska in produkcijska zahtevnost prijavljenega programa (število sodelujočih, prostor izvedbe, priprave na izvedbo, čas priprave, kadrovski in materialni pogoji za izvedbo)  *Merila: vrhunska organizacija in zahtevnost: 5 točk, povprečna organizacija in zahtevnost: 3–4 točke, osnovna organizacija in zahtevnost: 0–2 točki* | 5 |
| 1. **DOSTOPNOST PRIJAVLJENEGA PROGRAMA** | | |
| **3a** | Akcijski načrt promocijskih aktivnosti za informiranje javnosti, opredelitev ciljnih skupin in orodij za njihovo doseganje, zagotavljanje visoke dostopnosti programa LP, vključevanje in povezovanje z drugimi deležniki na področju ter inovativnost pri izvedbi promocijskih aktivnosti  *Merila: vrhunski načrt, opredeljenost ciljnih skupin, dostopnost in inovativnost: 8–10 točk, povprečen načrt, opredeljenost ciljnih skupin, dostopnost in inovativnost: 4–7 točk, osnovni načrt, opredeljenost ciljnih skupin, dostopnost in inovativnost: 0–3 točke* | 10 |
| **3b** | Prednostni kriterij: interaktivnost prijavljenega programa (raznolikost pristopov za spodbujanje sodobnega, zlasti pa mladega bralca/udeleženca)  *Merila: raznoliko izkazana interaktivnost: 2 točki, povprečno izkazana interaktivnost: 1 točka, interaktivnost ni izkazana: 0 točk* | 2 |
| **3c** | Prednostni kriterij: vključevanje mladih v soustvarjanje javnih kulturnih programov na področju LP  *Merila: vključenost mladih: 1 točka, ni vključenosti mladih: 0 točk* | 1 |
| 1. **FINANČNA OVREDNOTENOST PRIJAVLJENEGA PROGRAMA** | | |
| **4a** | Natančna razdelanost finančne strukture prijavljenega programa (materialni stroški, avtorski honorarji, potni stroški, stroški nočitev, stroški koproducentov), prihodki in odhodki so uravnoteženi in jasno zapisani/utemeljeni, uresničljivost prijavljenega programa  *Merila: natančno finančno ovrednoten program: 8–10 točk, povprečno finančno ovrednoten program: 4–7 točk, osnovno finančno ovrednoten program: 0–3 točke* | 10 |
| **4b** | Prednostni kriterij: stopnja predvidene finančne soudeležbe prijavitelja z lastnimi in drugimi pridobljenimi sredstvi (razen predvidenih sredstev JAK, odstotek od celote upravičenih stroškov A+B+C)  *Merila: manjša stopnja soudeležbe (31–40 %): 0 točk; višja stopnja soudeležbe (nad 40 %): 1 točka)* | 1 |
|  | **Največje možno število točk** | **50** |

**9. Pomen izrazov, uporaba kriterijev in meril ter določitev višine sofinanciranja**

**9.1 Pomen izrazov**

**Reference prijavitelja** pomenijo opis kakovosti, odmevnosti, obiskanost doslej izvedenih aktivnostih na prijavljenem področju, s poudarkom na promociji in odmevnosti vključenih avtorjev in strokovnjakov, z dodanimi evalvacijami ali drugimi podatki, ki omogočajo vpogled v izvedene aktivnost prijavitelja.

**Reference vključenih avtorjev in strokovnjakov** pomenijo prepoznavnost in uveljavljenost avtorjev in strokovnjakov na prijavnem področju; sodelujejo na več lokalnih, regionalnih ali nacionalnih referenčnih dogodkih, so nagrajeni, nominirani ali javno prepoznani avtorji oz. strokovnjaki.

**Vsebinska zaokroženost** pomeni celosten pristop, kontinuirano izvajanje in vzdrževanje kakovosti prijavljenega programa skozi daljše časovno obdobje, najmanj pa v obdobju razpisa. Njegovi učinki so zastavljeni jasno, sledijo visokim standardom, so uresničljivi in merljivi. Program je pomemben za spodbujanje bralne kulture oz. obogatitev in razvoj slovenske literarne ustvarjalnosti in uveljavljanje avtorjev, ki delujejo na področju literature in humanistike v Sloveniji in/ali zamejstvu ter razvija občinstvo.

**Pojem kakovosti** pomeni raven profesionalne realizacije programske vsebine vključno z referencami izdajatelja, referencami vključenih avtorjev, predavateljev in drugih nastopajočih.

**Organizacijska in produkcijska zahtevnost** pomeni npr. veliko število sodelujočih, specifičen prostor izvedbe, kompleksne priprave na izvedbo, dolg čas priprave ipd.). Kadrovski in materialni pogoji so natančno opisani ter realno zadostujejo za kakovostno izvedbo.

**Akcijski načrt promocijskih aktivnosti za informiranje javnosti** jasno opredeljuje raznolike in učinkovite komunikacijske kanale, njihov namen in navezavo na točno določene ciljne skupine občinstva. Komunikacijske aktivnosti so inovativne in redne.

Prijavitelj zagotavlja **dostopnost** programa vsej zainteresirani javnosti v živo ali po drugih komunikacijskih kanalih.

**Pojem obogatitev ponudbe** pomeni ponudbo programov, ki po vsebini in obsegu presegajo obstoječo ponudbo prireditev, ki vsebine prinašajo v okolja, kjer je pestrost ponudbe manjša.

**Pojem razvoj občinstva** opredeljuje pristope k doseganju čim večjega kroga občinstev (nacionalno, v zamejstvu) ter razširiti dostop nezadostno zastopanih ciljnih skupin do prijavljenih programov, iskanju novih inovativnih poti za ohranjanje občinstva, pridobivanje novega občinstva in raznolikost občinstva, vključno z doseganjem skupin, ki se trenutno ne kvalificirajo kot občinstvo, ter da izboljšajo izkušnje obstoječega in prihodnjega občinstva in poglobijo odnose z njim.

**Pojem inovativnost** pomeni izviren pristop, pomeni preseganje tradicionalnih praks in poskus uvajanja novih, izpopolnjenih pristopov programa za doseganje bralcev/poslušalcev/udeležencev in spodbujanje njihove bralno motivacijo oz. udeležbo na dogodku.

**Pojem interaktivnosti** pomeni, da program spodbuja sodobnega bralca/udeleženca, zlasti pa nagovarja mladega bralca/udeleženca z vključevanjem v aktivno sodelovanje na dogodku/srečanju ipd.

**Finančna ovrednotenost** pomeni natančno razdelanost finančne strukture prijavljenega programa s podrobno navedbo stroškov in prihodkov ter finančno uravnoteženost programa, tj. prihodki=odhodki.

**9.2 Uporaba kriterijev in meril ter določitev višine sofinanciranja**

Prijave po ocenjevalnih kriterijih vrednoti pristojna strokovna komisija JAK.

Razpisni kriteriji za posamična razpisna področja tega razpisa so ovrednoteni s točkami, pri čemer je pri posamičnem kriteriju navedeno najvišje možno število točk.

Prijavitelj lahko prijavi več programskih enot (PE) za posamično področje razpisa (BK/LP). Strokovna komisija oceni vsako programsko enoto (PE) posebej in za vsako programsko enoto (PE) posebej določi višino točk ter višino subvencije.

Najvišje možno število prejetih točk za posamično programsko enoto (PE) je 50.

Najviše možno število prejetih točk za celoten prijavljen program je 50.

Ocena celotnega prijavljenega programa je izračun povprečja vseh prijavljenih programskih enot (PE) Izračun se zaokroži (npr. 40,5 točk = 41 točk; 40,3 točke = 40 točk).

Posamezna enota (PE), ki ne doseže spodnjega točkovnega praga, ne bo sofinancirana, če pa povprečje preostalih PE v programu doseže prag 40 točk, je program delno sofinanciran.

Najnižje število točk za sprejetje prijavljenega programa v sofinanciranje je **40 točk** (spodnji točkovni prag).

Najvišja višina subvencije za posamičnega prijavitelja na letni ravni in za vse PE skupaj, tj, celoten prijavljen kulturni program ne more presegati za:

1. področje Bralna kultura: 50.000 EUR v letu 2024 in 60.000 EUR v letih 2025–2027,
2. področje Literarne prireditve: 120.000 EUR v obdobju 2024–2027.

Za sofinanciranje bodo izbrani tisti programi, ki bodo v postopku vrednotenja po kriterijih ocenjeni višje. V primeru, da skupni znesek sofinanciranja programov, ki so presegli minimalni prag, preseže znesek razpisanih sredstev, bodo sredstva dodeljena programom, ki so pri ocenjevanju prejeli več točk.

Višina odobrenih sredstev za prijavljen program je odvisna od obsega, višine prejetih točk in finančne zahtevnosti javnega kulturnega programa ter sredstev, ki so namenjena razpisu.

**9.2.1 Dodatna višina sofinanciranja javnega kulturnega programa v posamičnem letu (rezervna lista) in upoštevanje prednostnega vrstnega reda**

V kolikor na posamičnih področjih knjige, ki jih pokriva JAK, v posamičnem proračunskem letu ostanejo neporabljena sredstva ali se sprostijo oz. povečajo proračunska sredstva, ki zadostujejo za sofinanciranje kakšnega že sprejetega javnega kulturnega programa, lahko direktor JAK v dopolnilni odločbi in z dodatkom k pogodbi za tekoče (posamično) leto na podlagi v prvi odločbo opredeljene višine dodatnih sredstev, ki jo pripravi pristojna strokovna komisija, odobri dodatno sofinanciranje z dodatkom k pogodbi. Pri predlogu oblikovanja zneskov sofinanciranja po rezervni listi se upoštevajo merila za razvrstitev po naslednjem prednostnem vrstnem redu:

1. višina doseženih točk programa oz. programske enote (PE) prijavitelja/izvajalca;

2. doseženo število točk sklopa 2: vsebinska zaokroženost in kakovost prijavljenega programa;

3. doseženo število točk sklopa 4: finančna ovrednotenost prijavljenega programa;

4. doseženo število točk sklopa 1: reference prijavitelja in ustvarjalcev;

5. doseženo število točk sklopa 3: dostopnost prijavljenega programa.

**10. Razpisni rok in način oddaje vlog**

Prijavitelji morajo vlogo **izpolniti s prijavo v spletno aplikacijo**, ki je objavljena na naslovu [https://jakrs.e-razpisi.si](https://jakrs.e-razpisi.si/), povezava do nje pa tudi na naslovu <http://www.jakrs.si/javni-razpisi-in-pozivi/>, na obeh naslovih so tudi podrobnejša navodila za uporabo aplikacije in izpolnjevanje vloge.

Po končanem izpolnjevanju in oddaji vloge v spletni aplikaciji morajo prijavitelji **vlogo natisniti, žigosati in lastnoročno podpisati.** Natisnjeni vlogi morajo priložiti vsa morebitna listinska ali druga dokazila, ki so zahtevana v besedilu razpisa oz. na obrazcih.

Vloga mora biti izpolnjena na ustreznem razpisnem obrazcu in mora vsebovati vse bistvene sestavine vloge ter obvezne priloge in podatke, določene v razpisni dokumentaciji.

Prijavitelji morajo v celoti izpolnjeno **vlogo zaključiti in oddati v predpisanem roku v spletni aplikaciji in jo natisnjeno poslati s priporočeno pošto ali oddati osebno vsak delavnik med 10. in 12. uro na naslov: Javna agencijo za knjigo RS, Metelkova 2b, 1000 Ljubljana.**

Prijava je vložena pravočasno, če jo JAK prejme **v spletni aplikaciji in natisnjeni obliki**, preden se izteče rok za vložitev prijav. Če se prijava pošlje priporočeno po pošti, se za dan, ko JAK prejme prijavo, šteje dan oddaje poštne pošiljke.

Vlogo je potrebno oddati **v zaprti kuverti in na sprednjo stran kuverte nalepiti obrazec s črtno kodo, ki ga ob tiskanju vloge določi spletna aplikacija.**

Rokza zbiranje vlog prične teči na dan najave javnega razpisa JR9–PROGRAM BK IN LP–2024–2027 v Uradnem listu RS in objave besedila razpisa na spletni strani JAK <http://www.jakrs.si/javni-razpisi-in-pozivi/> **dne 15. 12. 2023** ter traja doizteka zadnjega dne roka za oddajo vlog, ki je **19. 1. 2024.**

Vsi zahtevani prijavni obrazci morajo biti izpolnjeni v celoti, datirani, žigosani in podpisani s strani odgovorne osebe prijavitelja oziroma izpolnjeni skladno z zahtevami besedila razpisa JR9–PROGRAM BK IN LP–2024–2027.

**11. Izpolnjevanje razpisnih pogojev, način obravnavanja vlog in odločanje o izboru**

Izpolnjevanje razpisnih pogojev ugotavlja komisija za odpiranje vlog, ki jo izmed zaposlenih na JAK imenuje direktor JAK.

**Odpiranje vlog**, ki ga bo izvedla komisija za odpiranje vlog JAK, se bo pričelo v prostorih Javne agencije za knjigo RS, Metelkova 2b, 1000 Ljubljana, dne 25. 1. 2024.

**Sklepom bodo zavržene vloge, ki:**

* ne bodo prispele pravočasno oz. njihove dopolnitve ne bodo prispele pravočasno (prepozne vloge oz. prepozne dopolnitve);
* jih ne bodo vložile upravičene osebe;
* ne bodo formalno popolne v roku poziva k dopolnitvi.

Če se prijavitelj na ta razpis prijavi s programom, ki vsebinsko ne izpolnjuje pogojev tega razpisa, in ga strokovna komisija ne more oceniti s kriteriji, navedenimi v razpisnem besedilu, se vloga zavrže kot **vloga, ki je ni vložila upravičena oseba.**

**Vloge**, ki ne bodo izpolnjene v celoti v spletni aplikaciji in na originalnih, datiranih, žigosanih in podpisanih prijavnih obrazcih oz. ne bodo izpolnjene v skladu z zahtevami dokumentacije javnega razpisa, se bodo štele kot **nepopolne**.

JAK bo prijavitelje, katerih vloge bodo formalno nepopolne, pozvala, da jih **v roku petih (5) dni** po prejetju poziva JAK, **dopolnijo**. Če prijavitelji ne bodo dopolnili formalno nepopolnih vlog v zahtevanem roku, bodo vloge s sklepom o zavrženju izločene iz nadaljnje obravnave **kot vloga, ki ni pravočasna.**

**Za prepozno oz. vlogo, ki ni pravočasna** se bo štela vloga, ki ne bo oddana v tiskani obliki in v spletni aplikaciji do vključno 19. 1. 2024 ter najkasneje na ta dan poslana kot priporočena pošiljka ali oddana osebno na JAK. Vloge, ki ne bodo prispele na JAK pravočasno, bodo izločene iz nadaljnje obravnave s sklepom o zavrženju.

Vloga prijavitelja, ki ne bo izpolnjevala predhodno navedenih splošnih in posebnih pogojev tega razpisa, bo kot **vloga, ki je ni vložila upravičena oseba** izločena iz nadaljnje obravnave s sklepom o zavrženju.

JAK lahko v primeru naknadne ugotovitve o neizpolnjevanju pogojev in po že izdani odločbi o izboru javnega kulturnega programa spremeni odločitev in s prijaviteljem ne sklene pogodbe. Prav tako v primeru naknadne ugotovitve o neizpolnjevanju pogojev ali pogodbenih obveznosti v času izvajanja nadzora razveže že sklenjeno pogodbo, v primeru že izplačanih sredstev pa zahteva povračilo dela ali celotnih sredstev.

Samo v primeru, ko zaradi **tehničnih težav na strani JAK**, ki bi pomenile daljše obdobje nedelovanja spletne aplikacije in prijave ne bi bilo mogoče oddati na predpisan način, lahko vlagatelj svojo vlogo v celoti izpolni na obrazcih, ki bodo v tem primeru objavljeni na spletnih straneh, in jo v fizični obliki preda JAK na način, opredeljen v razpisni dokumentaciji. Samo v navedenem primeru bodo na tak način oddane vloge pravilne in pravočasne in jih bo JAK upoštevala. O morebitnih tehničnih težavah iz tega odstavka, ki bodo lahko razlog za to, da vloge v spletni aplikaciji ne bi bilo potrebno oddati pravočasno, bo JAK vlagatelje obvestil na svoji spletni strani. Brez obvestila iz prejšnjega stavka je potrebno vlogo pravočasno oddati v tiskani obliki in spletni aplikaciji.

JAK prijavne dokumentacije in prilog ne bo vračala prijaviteljem.

**Oddaja vloge pomeni, da se predlagatelj strinja s pogoji in kriteriji javnega razpisa JR9–PROGRAM BK IN LP–2024–2027.**

Pravočasne in popolne vloge upravičenih oseb bodo predložene v obravnavo pristojni strokovni komisiji JAK.

O dodelitvi sredstev bo na podlagi poročila pristojne strokovne komisije JAK odločil direktor JAK z odločbo o sofinanciranju posamičnega javnega kulturnega programa.

**12. Plačilo tarife ob prijavi na javni razpis**

Prijavitelji so skladno z določbami Tarife za izvajanje storitev Javne agencije za knjigo RS (Uradni list RS, št. 4/13 in 50/14) ob prijavi dolžni k vlogi priložiti natisnjeno potrdilo o plačilu tarife v višini 200 EUR. Če potrdilo ne bo priloženo, bo prijavitelj pozvan k dopolnitvi. Če po preteku roka za dopolnitev JAK ne bo prejela ustreznega potrdila, bo vloga zavržena kot nepopolna.

**13. Dokumentacija javnega razpisa**

Dokumentacija javnega razpisaobsega:

* besedilo javnega razpisa,
* prijavni obrazec v spletni aplikaciji za posamično razpisno področje z vključeno finančno konstrukcijo, z obveznimi prilogami in izjavami:

1. **Bralna kultura (BK),**
2. **Literarne prireditve (LP).**

Dokumentacija javnega razpisa je na voljo na spletnem naslovu <https://jakrs.e-razpisi.si/si/avtorizacija/>, besedilo razpisa pa tudi na spletni strani JAK <http://www.jakrs.si/javni-razpisi-in-pozivi/>.

Prijavitelji morajo predložiti v celoti izpolnjeno naslednjo dokumentacijo:

**a) Bralna kultura (BK):**

* natisnjen prijavni obrazec aplikacije OBR-BK z vključeno finančno konstrukcijo in obveznimi izjavami,
* natisnjeno dokazilo o plačani tarifi (Priloga 1),
* natisnjeno dokazilo o zaposlitvi ali pogodbenem delu: kopija pogodbe o delu ali zaposlitvi, veljavna na datum prijave na razpis oz. kopija pogodbe strokovnega pogodbenega dela za najmanj šest (6) mesecev, veljavna na datum prijave na razpis (Priloga 2).

**b) Literarne prireditve (LP):**

* natisnjen prijavni obrazec aplikacije OBR-LP z vključeno finančno konstrukcijo in obveznimi izjavami,
* natisnjeno dokazilo o plačani tarifi (Priloga 1),
* natisnjeno dokazilo o zaposlitvi ali pogodbenem delu: kopija pogodbe o delu ali zaposlitvi, veljavna na datum prijave na razpis oz. kopija pogodbe strokovnega pogodbenega dela za najmanj šest (6) mesecev, veljavna na datum prijave na razpis (Priloga 2).

**14. Pristojna uslužbenka za informacije in pojasnila**

Informacije lahko dobite na spletni strani JAK www.jakrs.si, po telefonu vsak delavnik med 10. in 12. uro in po elektronski pošti pri pristojni uslužbenki:

- Tjaša Urankar, e-pošta: tjasa.urankar(at)jakrs.si, tel.: 00386 (0) 1 369 58 25.

**Katja Stergar**

Direktorica Javne agencije za knjigo RS